Diari Oficial de la Generalitat Valenciana


Sumari del DOGV 2929, del 13-02-1997 (1997/817689)

ORDRE de 28 de gener de 1997, de la Conselleria de Cultura, Educació i Ciència, per la qual es convoquen ajudes per a la formació contínua de professors/es i formadors/es de llengües estrangeres d'acord amb l'acció B del programa Lingua (capítol 3 del programa Sòcrates).
-------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/01/28/(1)/dof/vci/html**

### Dades del document

Número de DOGV
:   2929

Data del DOGV
:   13-02-1997

Secció del DOGV
:   DISPOSICIONS GENERALS

Número del document
:   1997/817689


Data del document
:   28-01-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 28 de gener de 1997, de la Conselleria de Cultura, Educació i Ciència, per la qual es convoquen ajudes per a la formació contínua de professors/es i formadors/es de llengües estrangeres d'acord amb l'acció B del programa Lingua (capítol 3 del programa Sòcrates).   
El programa Sòcrates, va ser aprovat el 14 de març de 1995, pel Consell de Ministres de la Unió Europea, com un programa d'acció per a la cooperació entre els estats en el camp de l'educació.  
En el marc d'aquest programa, i en el seu capítol 3, hi ha el programa Lingua, els objectius principals del qual són promoure el coneixement de llengües dels diferents estats membres i contribuir a la millora qualitativa de l'ensenyament i de l'aprenentatge de llengües de la Unió Europea.  
De les cinc accions que corresponen a aquest programa, l'acció B preveu mesures destinades a promoure la formació contínua de professors/es i formadors/es de llengües estrangeres.  
Per tot això, i d'acord amb l'Ordre de 30 de desembre de 1996, per la qual s'estableixen les normes generals a què s'han d'atenir les convocatòries específiques d'ajudes de les accions descentralitzades del programa Sòcrates de la Unió Europea (Butlletí Oficial de l'Estat de 10 de gener de 1997) i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,  
ORDENE  
Primer. Objecte de la convocatòria  
1. Es convoquen ajudes, d'acord amb l'acció B del programa Lingua, destinades a mestres, professors/es i formadors/es de llengües estrangeres, per tal de donar-los l'oportunitat de participar en activitats de formació contínua en altres estats de la Unió Europea.  
2. Per al desenvolupament de l'esmentada acció B es destinaran a la Comunitat Valenciana fons provinents del programa Sòcrates, d'acord amb la fórmula de distribució territorial indicada, per a aquesta acció, en l'Ordre Ministerial de 30 de desembre de 1996 (BOE de 10 de gener de 1997).  
3. Les ajudes de fins un màxim de 1.500 ecus per beneficiari/ària seran assignades per a contribuir a les despeses d'ensenyament, viatge i estada ocasionades per l'assistència a l'activitat de formació. La quantia de les ajudes serà fixada individualment, tenint en compte l'activitat de formació, la durada, les despeses d'inscripció i d'ensenyament així com el lloc on es farà. El nombre d'ajudes dependrà de la quantitat assignada a la Comunitat Valenciana per a aquesta acció del programa Lingua, en funció de la fórmula de distribució territorial prevista en l'Ordre Ministerial de 30 de desembre de 1996.  
4. Les llengües que abraça el programa als efectes de sol·licitud d'aquestes ajudes són: alemany, francés, danés, finlandés, grec modern, islandés, neerlandés, anglés, irlandés (gaèlic), italià, luxemburgués, noruec, portugués i suec, ensenyades com a llengües estrangeres.  
Segon. Beneficiaris  
1. Podran sol·licitar aquestes ajudes:  
1.1 Els mestres, els professors/res de secundària i de les escoles oficials d'idiomes de centres docents públics o privats d'acord amb la normativa vigent i que, en formular la seua sol·licitud, complesquen una de les condicions següents:  
a) Que tinguen com a activitat regular l'ensenyament d'una de les llengües del programa Lingua esmentades en l'apartat primer. 4.  
b) Que estiguen en situació d'excedència i vagen a incorporar-se al seu lloc de treball en el curs 1997/98. Aquesta circumstància haurà de ser acreditada convenientment.  
c) Que formen part de programes de reciclatge en l'exercici d'una llengua estrangera, justificats com cal per l'administració educativa corresponent.  
d) Que impartisquen un nivell, àrea o assignatura en la llengua estrangera per a la qual sol·liciten l'activitat de formació, sempre que aquesta no siga la seua llengua materna.  
e) Que estiguen destinats en els serveis tècnics de suport a l'ensenyament i perfeccionament de llengües estrangeres.  
1.2 Els inspectors/res d'educació i els assessors/res de formació de centres de formació del professorat que tinguen relació directa amb l'ensenyament de llengües estrangeres.  
2. Els sol·licitants hauran de tenir, obligatòriament, les condicions següents:  
a) No haver gaudit d'una ajuda de Lingua acció B (antiga Lingua acció I A) del programa Sòcrates en les dues convocatòries anteriors.  
b) Tenir tres anys d'experiència, com a mínim, en l'ensenyament de llengües estrangeres, llevat del cas dels mestres i professors/res esmentats en l'apartat segon 1.1.c) i segon 1.1.d), que hauran d'acreditar tres anys com a mínim de docència en centres docents públics o privats, d'acord amb la normativa vigent.  
c) Per als mestres i professors/res esmentats en l'apartat segon 1.1.a), estar impartint actualment la llengua per a la qual se sol·licita l'activitat de formació.  
3. Les condicions que haurà de complir l'activitat de formació per a la qual se sol·licita l'ajuda seran les següents:  
a) Tindrà com a finalitat principal el perfeccionament de l'activitat docent i formativa del sol·licitant.  
b) Tindrà una durada mínima de dues setmanes i 40 hores lectives.  
4. Tindran prioritat:  
a) Els sol·licitants amb una activitat de formació que complisca una de les condicions següents:  
- Contribuir a la diversificació de l'oferta de llengües estrangeres, així com a l'ensenyament de les llengües menys usades i ensenyades del programa Lingua. A aquests efectes, es consideraran com a tals totes les llengües esmentades en el número 4 de l'apartat primer, llevat de l'anglés i el francés.  
- Estar directament relacionada amb l'ús de noves tecnologies o de l'educació a distància.  
- Estar dirigida a l'ensenyament de persones desfavorides i que tinguen necessitat d'un suport especial per a l'aprenentatge de les llengües estrangeres.  
b) Els sol·licitants que estan participant durant el curs 1996/97 en un Programa de Cooperació Europea (PCE) en el marc de l'acció A (anteriorment acció I B) del programa Lingua.  
c) Els sol·licitants que hagen participat anteriorment en un intercanvi en el marc de l'acció E (anteriorment acció IV) del programa Lingua.  
d) Els mestres que imparteixen idioma en el segon cicle de l'Ensenyament Primari durant el curs 1996/97.  
e) Els sol·licitants que no hagen gaudit d'una beca del programa Lingua acció B, (anteriorment acció I A).  
f) Els professors/res que formen part de programes de reciclatge d'una llengua estrangera, justificats com cal per l'administració educativa corresponent.   
Tercer. Sol·licituds  
1. Els professors/es que tinguen les condicions exigides formularan les sol·licituds mitjançant una instància, d'acord amb el model que figura a l'annex I d'aquesta ordre, a la qual s'adjuntarà la documentació que figura a continuació:  
1.1. Per als mestres i professors/res destinats en centres docents públics:  
a) Certificat de serveis prestats, per a això hauran d'adjuntar el seu full de serveis acreditat (annex II).  
b) Certificat expedit pel director/ra del centre corresponent en què es faça constar l'idioma que ha impartit el sol·licitant durant els dos últims cursos (1994/95 i 1995/96), o si no és així, dels dos cursos en què haja impartit l'idioma, així com de l'idioma que imparteix durant el curs 1996/97, especificant-hi els nivells i el nombre d'hores impartits cada setmana. Cas que durant els cursos anteriors els centres de destinació foren diferents de l'actual, calen els respectius certificats dels directors/res dels esmentats centres fent constar el que especifica aquest apartat.  
1.2 Per als professors/res destinats en centres docents privats, certificat dels serveis prestats, expedit pel director/ra de l'actual centre de treball i visat per la inspecció educativa corresponent, en què es faça constar el nivell educatiu, l'àrea impartida i el nombre d'hores a la setmana. Cas que en anys anteriors el concursant haja prestat serveis en centres diferents de l'actual, hi haurà d'adjuntar els certificats respectius que acrediten el que s'ha expressat anteriorment.  
1.3 Acreditació dels mèrits acadèmics i professionals relacionats amb l'idioma que considere convenient al·legar. Aquests seran justificats mitjançant els documents que s'especifiquen en l'annex III d'aquesta ordre.  
1.4 Relació numerada, datada, firmada i segellada, de la documentació presentada, seguint l'ordre que apareix en els barems establerts en l'annex III d'aquesta ordre.  
2. No seran tinguts en compte ni, per tant, valorats els mèrits al·legats i no justificats com cal, una vegada superat el termini previst en l'article 71.1 de la Llei 30/1992, de Règim Jurídic de les Administracions Públiques i del Procediment Administratiu Comú.   
Quart. Presentació de sol·licituds  
1. Les sol·licituds s'adreçaran a la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència.  
2. La presentació de sol·licituds podrà realitzar-se en qualsevol de les dependències previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Cas que els sol·licitants opten per presentar la seua sol·licitud en una oficina de correus, ho faran en sobre obert perquè la instància siga datada i segellada pel funcionari de correus abans de ser certificada.   
Cinqué. Termini de presentació  
Les sol·licituds individuals i els documents a què es fa referència en l'apartat tercer punt 1 d'aquesta ordre hauran de ser presentats fins el dia 28 de febrer de 1997, inclòs aquest.   
Sisé. Selecció  
1. La selecció del professorat es realitzarà, després de la valoració dels mèrits al·legats pels aspirants d'acord amb els criteris que figuren en els apartats primer, segon i tercer i els barems que figuren en els annexos III i IV d'aquesta convocatòria, per una comissió integrada pels següents membres:   
President: el director general d'Ordenació i Innovació Educativa i Política Lingüística o la persona en qui delegue.   
Vocals:  
- El cap del Servei de Formació del Professorat o la persona en qui delegue.   
- El cap del Servei de Programes d'Innovació i Suport Escolar o la persona en qui delegue.   
- Un funcionari/ària del Servei de Programes d'Innovació i Suport Escolar.   
Secretari: un funcionari/ària de la Direcció General d'Ordenació i Innovació Educativa i Política Lingüística.   
2. La comissió seleccionadora podrà disposar la constitució de subcomissions tècniques especialitzades només a l'efecte de col·laborar en la valoració dels mèrits dels candidats.   
Seté. Resolució de la convocatòria  
1. Dins els tres mesos següents a la finalització del termini de presentació de sol·licituds, el director general d'Ordenació i Innovació Educativa i Política Lingüística farà pública en els taulers d'anuncis de la Conselleria de Cultura, Educació i Ciència i de les direccions territorials de Cultura i Educació una relació provisional d'admesos i exclosos en què farà constar:  
a) Relació provisional de les sol·licituds admeses i les seues puntuacions.  
b) Relació provisional de sol·licituds excloses, especificant-ne la causa.  
2. Els candidats/es podran presentar reclamacions davant el director general d'Ordenació i Innovació Educativa i Política Lingüística durant un termini de deu dies hàbils, comptadors a partir de la data en què es faran públiques les esmentades relacions.  
3. Quan haurà transcorregut un mes des de la finalització del termini de reclamacions, el director general d'Ordenació i Innovació Educativa i Política Lingüística les resoldrà i farà pública en el Diari Oficial de la Generalitat Valenciana la resolució definitiva de concessió d'ajudes, en què s'inclourà una relació nominativa dels beneficiaris/àries, expressant-hi la quantia de l'ajuda concedida en cada cas, així com una relació nominativa de les sol·licituds suplents per ordre de les puntuació i les sol·licituds excloses amb especificació de la causa.  
Vuitè. Acceptacions i renúncies  
En els vint dies naturals següents a la publicació en el Diari Oficial de la Generalitat Valenciana de la relació definitiva a què fa referència l'apartat seté.3 d'aquesta ordre, les persones seleccionades hauran de trametre a la Direcció General d'Ordenació i Innovació Educativa i Política Lingüística, la seua acceptació o renúncia, fent constar qualsevol canvi, si n'hi haguera, en les dades del participant o de l'activitat sol·licitada.  
Cas que no es reba cap notificació per part de l'interessat/ada en el termini indicat, s'entendrà que renuncia a l'ajuda.  
Nové. Retirada de documents  
Una vegada publicada la resolució definitiva corresponent i finalitzats els terminis per a la interposició de recursos, els documents presentats pels concursants podran retirar-se en les direccions territorials de Cultura i Educació, fins el dia 30 d'octubre de 1997. Quan haurà transcorregut aquest termini, es perdrà el dret sobre els esmentats documents.  
Deu. Justificació i percepció de l'ajuda  
1. L'Agència Nacional Sòcrates enviarà a cadascun dels seleccionats el model de contracte elaborat per la Comissió Europea.  
Una vegada rebuts els fons de la Comissió Europea, l'Agència Nacional Sòcrates iniciarà la tramitació per a fer el lliurament als interessats de les quantitats corresponents.  
2. No obstant això i segons la normativa vigent, els beneficiaris/àries d'aquest tipus d'ajudes queden obligats a trametre a la Direcció General d'Ordenació i Innovació Educativa i Política Lingüística, dins els 20 dies naturals següents a la finalització de l'activitat els documents següents:  
a) Qüestionari d'avaluació de l'activitat realitzada, segons el model que es publicarà en l'esmentada resolució definitiva.  
b) Fotocòpia compulsada del certificat d'assistència al curs en què s'especifiquen les dates de realització i el nombre d'hores lectives.  
c) Fotocòpia compulsada de la factura o document que justifique la inscripció en el curs, en què s'especifique l'import de la despesa realitzada, bitllets originals del mitjà de transport utilitzat -o cas de viatjar amb vehicle propi, declaració jurada-, rebut o factura, original o fotocòpia compulsada de les despeses derivades de l'estada.  
d) Declaració de l'interessat/ada manifestant si és o no beneficiari d'una altra ajuda o beca per a la mateixa finalitat procedent de qualsevol administració o ens públic nacional o internacional, amb especificació, si s'escau, de la seua quantia i finalitat.  
3. Qualsevol alteració de les condicions tingudes en compte per a la concessió d'ajudes i, en tot cas, l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de les resolucions de concessió.  
4. La no justificació de l'ajuda percebuda d'acord amb el que disposen aquestes bases comportarà el reintegrament de les quantitats no justificades i l'exigència dels interessos de demora, sense perjudici de les responsabilitats administratives en què puga incórrer d'acord amb el que estableixen els articles 81 i 82 de la Llei General Pressupostària, en la nova redacció donada per la Llei 31/1990, de 20 de desembre en què es regula la gestió i la concessió d'ajudes i subvencions públiques finançades totalment o en part, amb fons de la Comunitat Econòmica Europea.  
5. Els beneficiaris d'ajuda estan obligats a facilitar tanta informació com els siga requerida per l'organisme competent, i quedaran sotmesos a les actuacions de control financer que corresponga i a les de comprovació que puga efectuar la Conselleria de Cultura, Educació i Ciència i l'Agencia Nacional Sòcrates i les instàncies comunitàries competents.   
DISPOSICIÓ FINAL  
S'autoritza la Direcció General d'Ordenació i Innovació Educativa i Política Lingüística a adoptar les mesures que siguen necessàries per a l'aplicació i el desenvolupament d'aquesta ordre i resoldre totes les incidències que es plantegen en la seua interpretació i l'execució.  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
Contra aquesta ordre, que esgota la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de la publicació, amb la comunicació prèvia a aquest òrgan, d'acord amb el que estableix l'article 58 de la Llei Reguladora de la Jurisdicció Contenciosa-Administrativa.  
València, 28 de gener de 1997  
La consellera de Cultura, Educació i Ciència,  
MARCELA MIRÓ PÉREZ


Còpia Permalink ELI